लुधियाना. मॉडल टाउन स्थित गुरु नानक गर्ल्स कॉलेज में शुक्रवार को स्टूडेंट्स ने फिर से धरना प्रदर्शन किया। सुबह 8.30 बजे कॉलेज पहुंचने पर स्टूडेंट्स को जब पता चला कि वीरवार को सिर्फ दो स्टूडेंट्स के साथ मीटिंग हुई थी तो उनमें रोष बढ़ गया। स्टूडेंट्स ने कॉलेज जाने से इनकार कर दिया। जहां कुछ टीचर्स ने जबरदस्ती स्टूडेंट्स को कॉलेज में अंदर ले गईं।
वहीं, भारी तादाद में मौजूद लड़कियों ने अंदर जाने से इनकार कर 11 बजे तक कॉलेज के सामने सड़क जाम की। 11 बजे स्टूडेंट्स रोड से उठकर कॉलेज के गेट पर धरने के लिए बैठीं। स्टूडेंट्स ने कहा कि अगर मीटिंग हो चुकी है और मांगें मानी जा चुकी हैं तो लिखित में मीडिया के सामने प्रिंसिपल ये जानकारी सभी स्टूडेंट्स को दें। मंगलवार को शुरू हुए धरने के बाद कई राजनीतिक पार्टियां अपनी राजनीति चमकाने के लिए पहुंचीं।
वहीं, शुक्रवार को लोक इंसाफ पार्टी के सिमरजीत सिंह बैंस भी अपने समर्थकों के साथ मौके पर पहुंचे। कॉलेज प्रशासन के साथ दो घंटे मीटिंग के बाद एक घंटे तक कॉलेज प्रबंधन के साथ रहे। इसके बाद उन्होंने स्टूडेंट्स को बताया कि उनकी सारी मांगें मानी जा चुकी हैं, लेकिन स्टूडेंट्स फिर भी लिखित में सारी मांगें मानने और मीडिया के सामने मांगें बताए जाने की मांग करती रहीं। मांगें बताए जाने के बाद स्टूडेंट्स फिर से प्रिंसिपल से मुलाकात करने के लिए गए, लेकिन उनकी प्रिंसिपल से मीटिंग न होने के बाद उन्हें शनिवार 11:30 बजे मीटिंग के लिए बुलाया गया है।
स्टूडेंट्स ने बताया कि वो स्ट्राइक नहीं करेंगे, लेकिन क्लासेस लगाएंगे या नहीं इसके बारे अभी कोई जानकारी नहीं है। स्टूडेंट्स ने पहले जहां साढ़े आठ से 11 बजे तक रोड जाम किया। इसके बाद 1.20 बजे कॉलेज का गेट खुलने पर लड़कियों के घर जाने पर स्टूडेंट्स ने उन्हें रोकना शुरू कर दिया। लड़कियों ने दो बजे तक कॉलेज के स्टूडेंट्स के लिए रास्ता रोक कर रखा। वहीं, आम जनता को जाने दिया। दो बजे बैंस की ओर से संबोधित करने पर स्टूडेंट्स कॉलेज के गेट पर आ गईं।
तुम यहां पढ़ाई करने आते हो, राजनीति नहीं| एक स्टूडेंट्स के सवाल पर बैंस बोले कि तुम कॉलेज में पढ़ाई करने के लिए आते हो राजनीति के लिए नहीं। बैंस बोले कि धरना लगाए रखो, प्रदर्शन करो कल तुम्हारे पेरेंट्स कान पकड़ कर कॉलेज ले जाएंगे तब भी तो जाना पड़ेगा।
सिमरजीत सिंह बैंस स्टूडेंट्स को संबोधित करते हुए बोले कि आपकी सभी डिमांड मांगी जा चुकी हैं। इसमें ज्यादा फीस का मुद्दा भी हल करवा दिया गया है। पांच लाख से कम सैलरी वाले स्टूडेंट्स को इनकम एफिडेविट यूनिवर्सिटी के आदेशों के अनुसार देना होगा। जिन स्टूडेंट्स के नाम काटे गए हैं अगर बिना किसी कारण के काटे गए होंगे तो हम बात करेंगे।
कम अटेंडेंस वाले स्टूडेंट्स के एक्सट्रा लेक्चर लगा कर पूरे करवा दिए जाएंगे। कॉलेज में मेडिकल सुविधा हर समय रहेगी। प्रिंसिपल, स्टाफ मेंबर या लेक्चरर स्टूडेंट्स से दुर्व्यवहार नहीं करेंगे।
कोई पर्सनल लाइफ में दखल नहीं दिया जाएगा। बैंस पहले बोले कि स्टूडेंट्स वेस्टर्न और ट्रेडिशनल ड्रेस पहन कर आ सकते हैं फिर बोले वैसे पंजाबी सभ्याचार से जुड़ी ड्रेस ही अच्छी लगती है। स्टाफ की कमी नहीं होगी, होस्टल में बिजली के ज्यादा बिल रिफंड होंगे। एमरजेंसी में पेरेंट्स के आने पर ही छुट्टी मिल सकेगी। साथ ही बोले कि अगर धरना देने वाली स्टूडेंट्स को तंग किया जाएगा तो वो उनके साथ हैं।
बैंस गेट खुलवाने के लिए 22 मिनट करते रहे फोन
सिमरजीत सिंह बैंस 11.15 बजे मौके पर आए और स्टूडेंट्स की सारी समस्याओं का हल करवाने का आश्वासन देकर कॉलेज के अंदर जाने लगे। लेकिन गेट पर ताला लगा होने के कारण उन्हें अंदर नहीं जाने दिया गया। पहले प्रिंसिपल ने किसी भी तरह की मीटिंग के लिए इंकार कर दिया। खुद बैंस और पुलिस अधिकारी भी 22 मिनट तक प्रिंसिपल को फोन करते रहे।
पहले सिमरजीत स्टूडेंट्स को ये आश्वासन देते रहे कि वो स्टूडेंट्स को साथ लेकर मीटिंग करवाएंगे। लेकिन जैसे ही उन्हें कॉलेज प्रशासन द्वारा अंदर बुलाया गया। वो अपने समर्थकों सहित अंदर चले गए और स्टूडेंट्स को साथ लिया ही नहीं। सवा बारह बजे तीन स्टूडेंट्स को मीटिंग के लिए बुलाया गया। 1 बजे जहां स्टूडेंट्स को बाहर भेज दिया गया। बैंस खुद एक घंटा अंदर ही कॉलेज प्रशासन से मीटिंग करते रहे। दो बजे बाहर आकर बोले आपके ही समर्थन में ही सारी मीटिंग की गई है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva